text: Vindmøller i Varde kræver fremover lokal opbakning
  27 marts 2016 kl. 13.10
  I fremtiden skal der kun opstilles vindmøller i de områder, hvor borgerne er enige om, at vindmøller er en god ide.
  Varde Kommune bringer nu en ny strategi på banen, når det gælder placering af vindmøller i kommunen.
  Det sker efter Varde Kommune i årevis har ligget i strid med lokale vindmøllemodstandere om flere forskellige vindmølleprojekter. Senest et projekt i Ulvemosen, der bliver gennemført trods massiv lokal modstand.
  Fremover skal vindmøllerne kun opstilles hvis de borgere, der bor indenfor en radius af 900 meter mener, at det er en god ide.
  Den nye strategi får også betydning for kommunens nuværende vindmølleplan. Her resterer der fortsat fem områder, hvor der kan opstilles vindmøller, men nu er der lagt op til at droppe planen og udelukkende fortsætte med den nye strategi.
  Men selvom det altså fremover kun skal opstilles vindmøller med lokal opbakning, så skaber det nye tiltag også en del forvirring og bekymring.
  For i princippet betyder den nye strategi, at der kan opstilles vindmøller overalt i kommunen, hvis der er tilstrækkelig lokal opbakning til det.
  Det bekræfter udvalgsformand Preben Friis-Hauge.
  Forslaget er behandlet Udvalget for Plan og Teknik, men er endnu ikke vedtaget i byrådet.
  